Nariadenie Rady (ESUO, EHS, Euratom) č. 300/76
z 9. februára 1976,
ktorým sa stanovujú kategórie úradníkov, ktorí majú nárok na príspevky za prácu na zmeny, podmienky poskytovania príspevkov a ich sadzby
RADA EURÓPSKYCH SPOLOČENSTIEV,
so zreteľom na Služobný poriadok úradníkov a Podmienky zamestnávania ostatných zamestnancov Európskych spoločenstiev stanovené v nariadení (EHS, Euratom, ESUO) č. 259/68 [1], naposledy zmenené a doplnené nariadením (Euratom, ESUO, EHS) č. 2577/75 [2] a najmä na jeho článok 56a druhý odsek služobného poriadku,
so zreteľom na návrh Komisie predložený po porade s Výborom pre služobný poriadok,
keďže je úlohou Rady, na návrh Komisie predložený po porade s Výborom pre služobný poriadok, stanoviť kategórie úradníkov, ktorí majú nárok na príspevky za prácu na zmeny, podmienky poskytovania príspevkov a ich sadzby,
PRIJALA TOTO NARIADENIE:
Článok 1
1. Úradník platený z prostriedkov rozpočtu na výskum a investície a zamestnaný v zariadení Spoločného výskumného strediska alebo v rámci nepriamej akcie, alebo platený z prevádzkových prostriedkov rozpočtu a zamestnaný vo výpočtovom stredisku alebo bezpečnostnom oddelení, a ktorý pracuje na zmeny v zmysle článku 56a služobného poriadku, má nárok na príspevok vo výške:
- 2685 Bfr - pokiaľ pracuje na dve zmeny, okrem soboty, nedele a sviatkov,
- 4430 Bfr - pokiaľ pracuje v 24-hodinovej prevádzke, okrem soboty, nedele a sviatkov,
- 6041 Bfr - pokiaľ oddelenie pôsobí v nepretržitej prevádzke.
Tento príspevok sa upraví pomocou opravného koeficientu, ktorý sa uplatní na plat úradníka.
2. Pokiaľ práca na zmenu netrvá celý mesiac, za každý odpracovaný deň na zmenu sa vyplatí jedna tridsatina uvedeného príspevku za prácu na zmeny. Príspevok sa však nevyplatí v prípade, že počet odpracovaných dní na zmenu za jeden mesiac je menej ako tri dni.
3. Úradník, ktorý môže preukázať, že po dobu nepresahujúcu jeden mesiac nemohol vykonávať prácu na zmeny z dôvodu choroby, úrazu, prerušenia prevádzky, pracovného voľna zo študijných dôvodov alebo riadnej dovolenky, si nárok na príspevok zachová. V prípade, že doba počas ktorej nemôže vykonávať prácu na zmeny prekročí jeden mesiac, jeho nárok na príspevok sa pozastavuje od konca uvedeného mesiaca až do doby kedy začne opäť pracovať.
Článok 2
Úradník, ktorý má nárok na výplatu príspevku stanoveného v článku 1, môže poberať príspevky za zvlášť náročnú prácu, ako je stanovené v článku 100 služobného poriadku maximálne do výšky 600 bodov, ktoré sa stanovia v súlade s nariadením (Euratom) č. 1799/72 [3].
Článok 3
Toto nariadenie sa primerane uplatní na dočasných, pomocných zamestnancov a zamestnancov zariadení.
Článok 4
Články 1 a 4 druhý odsek nariadenia Rady (Euratom) č. 1371/72 z 27. júna 1972 o stanovení podmienok a sadzieb zvláštnych príspevkov, ktoré sa môžu poskytnúť úradníkom alebo zamestnancov, ktorí sú platení z prostriedkov rozpočtu na výskum a investície a sú zamestnaní v zariadení Spoločného výskumného strediska alebo v rámci nepriamej akcie za služby zvláštnej povahy [4], sa zrušujú.
Článok 5
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať od 1. februára 1976.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 9. februára 1976